Koordinatės: 40°00′00″š. pl. 116°19′36″r. ilg.﻿ / ﻿40°š. pl. 116.326667°r. ilg.﻿ / 40; 116.326667

|  |
| --- |
| Cinghua universitetas  清华大学 |
|  |
|  
Pagrindiniai universiteto rūmai, statyti 1950 m. |
| Įkurtas | 1911 m. |
| Tipas | valstybinis |
| Darbuotojų | 3133 |
| Studentų | 36 300 |
| Vieta | Pekinas, Kinijos LR Kinija |
| Svetainė | www.tsinghua.edu.cn |

**Cinghua universitetas** (kin. 清华大学; trump.: **THU**) – pagrindinis mokslinių tyrimų universitetas Pekine, Kinijoje, elitinės kinų universitetų C9 Lygos narys. Įsteigtas 1911 m.

Atspindėdamas savo vidaus drausmės ir socialinių įsipareigojimų moto, Cinghua universitetas atviras akademinei kompetencijai, Kinijos visuomenės gerovės kėlimui ir pasaulio plėtrai. Cinghua vertinamas kaip viena iš geriausių akademinių institucijų Kinijoje, Azijoje ir visame pasaulyje, ir buvo pripažintas kaip 14-asis geriausias universitetas 2017 m. pagal „Times Higher Education World University Ranking" reitingus. Nuo 2015 m. pripažįstamas kaip pasaulio geriausia inžinerijos ir informacinių technologijų mokykla pagal bendrą mokslinių tyrimų skaičių ir rezultatus. Tarp universiteto absolventų yra daug garsių mokslininkų, menininkų ir politikų, įskaitant paskutinius šalies lyderius – Hu Dzintao ir Si Dzinpingą. Universitetas taip pat garsus savo universitetiniu miesteliu, kuris yra pastatytas buvusiame imperatoriaus parke šiaurės vakarinėje Pekino dalyje.

Senieji universiteto vartai

Istorija
--------

Po Ichetuanų sukilimo pralaimėjimo, pagal „Baigiamojo protokolo" nuostatas Kinijos vyriausybė turėjo sumokėti didelę sumą Vakarų šalims. Atsižvelgiant į tai, kad JAV gavo net daugiau nei buvo iš pradžių pareikalauta, Kinijos ambasadorius JAV pradėjo kampaniją už permokėtų lėšų sugrąžinimą. Galiausiai 1907 m. Teodoro Ruzvelto administracija nusprendė dėl susidariusio lėšų pertekliaus sukurti rėmimo programą Kinijos studentams mokytis JAV. Programa pradėjo veikti nuo 1909 m. Nuspręsta Kinijoje organizuoti specialiąją mokyklą dėl studentų siuntimo į Ameriką pagal šią programą, ir 1911 m. balandžio 22 d. Pekine buvo atidarytas Cinghua koledžas (kin. 清華 學堂, pinyin: *Qinghua Xuétáng*). Jis buvo įsikūręs sode, kuris iki Sinhai revoliucijos priklausė Čingų dinastijos kunigaikščiui.

1912 m. gegužės 1 d. koledžas pavadintas Cinghua mokykla (清华学校). Tuo metu čia mokėsi apie 500 studentų, buvo daugiau kaip 30 dėstytojų. 1914 m. spalio mėn. nuspręsta mokyklą reorganizuoti į visavertį universitetą. Nuo 1916 iki 1920 m. pastatyti biblioteka, sporto salė, kiti statiniai. 1928 m. oficialiai pervadintas į Valstybinį Cinghua universitetą (国立清华大学).

1937 m. prasidėjus Kinijos–Japonijos karui universitetas buvo evakuotas, laikinai sujungtas su kitomis aukštojo mokslo įstaigomis, po karo vėl grąžintas į savo vietą.

1952 m. universitete vyko pertvarka: iš jo struktūros pašalinti teisės, žemės ūkio, sociologijos ir humanitariniai fakultetai, o Cinghua išliko grynai techninio profilio universitetu. 1964–1968 m. Kultūrinės revoliucijos metu universitetas smarkiai nukentėjo, kai jis tapo mūšio lauku tarp įvairių raudonųjų gvardijų grupių. Tačiau iki 1970-ųjų pabaigos universitetas atkūrė daugialypį pobūdį.

2010 m. gruodžio 30 d. universitetą sudarė 16 institutų, kuriuose buvo 56 fakultetai.

Šaltiniai
---------

1. ↑  „Tsinghua University". *topuniversities.com*. 2015-07-16. Nuoroda tikrinta 2017-10-29.
2. ↑  „Best universities in China 2018". *Times Higher Education*. 2017-09-06.
3. ↑  „Introduction of Tsinghua University". Tsinghua.edu.cn. Suarchyvuotas originalas 1 balandžio 2012. Nuoroda tikrinta 22 balandžio 2012.
4. ↑  Tone, Sixth (2017). „Tsinghua Named World's Best Engineering, Computer Science School". *Sixth Tone* (anglų).

Nuorodos
--------

|  |  |
| --- | --- |
|  | **Vikiteka: Cinghua universitetas** – vaizdinė ir garsinė medžiaga  |

* Oficiali svetainė (anglų k.) Archyvuota kopija 2018-08-10 iš Wayback Machine projekto.